**Caii nopţii la orizont**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea prinde caii-n şa,

le potcoveşte copitele

şi-i lasă să zburde prin câmpie,

să pască-n ierburi ne-ncepute.

Dimineaţa aleargă-n galop

pe drumuri de pulbere şi pietre

de-n urma lor

sar scântei în ochii la stele.

Sunt caii de întuneric zănatici şi iuţi

ce sperie iepuri şi păsări,

poartă cerul în coame şi-l vântură-n ploi

până se netezeşte şi se subţiază

ca tăişul coasei pe cremene.

Veniţi să vedeţi dimineţile înainte de răsărit,

siluetele cailor la orizont

de-abia distinşi la culoare şi fără umbre,

pasc stele pe dunga unui râu

ce abia mai şipoteşte între maluri

şi ele se ondulează frumos.

Câmpul se acoperă cu trupuri de ţărani

răsfiraţi fără picioare,

eu privesc fântâna în cumpănă

cu ciutura ridicată

şi caii roşii la răsărit.